b'\n_START_ARTICLE_\nRaseiniain taistelu\n_START_SECTION_\nTaustaa\n_START_PARAGRAPH_\nMarsalkka Wilhelm Ritter von Leebin komentama pohjoinen armeijaryhm\xc3\xa4 ryhmitettiin It\xc3\xa4-Preussiin hy\xc3\xb6kk\xc3\xa4yst\xc3\xa4 varten. Se oli pohjoisin Saksan kolmesta it\xc3\xa4rintamalle Neuvostoliittoon hy\xc3\xb6kk\xc3\xa4\xc3\xa4mist\xc3\xa4 varten keskitetyst\xc3\xa4 armeijaryhm\xc3\xa4st\xc3\xa4. Ryhm\xc3\xa4\xc3\xa4n kuuluivat Saksan 18. ja 16. armeija sek\xc3\xa4 4. panssariryhm\xc3\xa4, jonka komentajana oli kenraali Erich Hoepner. Yhteens\xc3\xa4 armeijaryhm\xc3\xa4\xc3\xa4n kuului 20 jalkav\xc3\xa4ki-, kolme panssari- ja motorisoitua jalkav\xc3\xa4kidivisioonaa. llmatukena oli 1. ilma-armeija._NEWLINE_Balttian maiden sotilashallinnosta vastasi Baltian erillissotilaspiiri, joka hy\xc3\xb6kk\xc3\xa4yksen alettua nimettiin Luoteen rintamaksi. Rintaman komentajaksi m\xc3\xa4\xc3\xa4r\xc3\xa4ttiin kenraalieversti Fjodor Kuznetsov, ja siihen kuuluivat 8. ja 11. armeija sek\xc3\xa4 reservin\xc3\xa4 27. armeija. Yhteens\xc3\xa4 joukkoja oli 28 kiv\xc3\xa4\xc3\xa4ri-, 4 panssari- ja 2 motorisoituadivisioonaa.\n_START_SECTION_\nTaistelu\n_START_PARAGRAPH_\nNeuvostoliiton puolustuksen kansankomissariaatti l\xc3\xa4hetti Luoteen rintaman komentajalle Kuznetsoville direktiivin numero 3. Sen mukaan rintaman tulisi pit\xc3\xa4\xc3\xa4 hallussaan It\xc3\xa4meren rannikko, hy\xc3\xb6k\xc3\xa4t\xc3\xa4 Kaunasista etenev\xc3\xa4n vihollisen Suwa\xc5\x82kissa olevan ryhmityksen k\xc3\xa4rkeen ja sivustaan, tuhota vihollinen yhteistoiminnassa Keskustan rintaman kanssa ja vallata takaisin Suwa\xc5\x82kin alue 24. kes\xc3\xa4kuuta menness\xc3\xa4. Annettu k\xc3\xa4sky edellytti Luoteen ja Keskustan rintaman yhteistoimin tuhoavan 4. panssariryhm\xc3\xa4n, 16. armeijan sek\xc3\xa4 osia Keskustan armeijaryhm\xc3\xa4n 3. panssariryhm\xc3\xa4st\xc3\xa4.\n_START_SECTION_\nTaistelun ensimm\xc3\xa4inen vaihe\n_START_PARAGRAPH_\nKuznetsov sai k\xc3\xa4skyn 23. kes\xc3\xa4kuuta kello 10.00, mutta h\xc3\xa4n oli jo edellisen\xc3\xa4 p\xc3\xa4iv\xc3\xa4n\xc3\xa4 m\xc3\xa4\xc3\xa4r\xc3\xa4nnyt III ja XII mekanisoidut armeijakunnat rauhanaikana harjoiteltuihin vastahy\xc3\xb6kk\xc3\xa4ysasemiin, vaikka joukoilla ei ollut tietoa saksalaisten joukkojen m\xc3\xa4\xc3\xa4r\xc3\xa4st\xc3\xa4 ja sijainnista. Suunnitelman mukaisesti XII armeijakunta ryhmittyi \xc5\xa0iauliaihin hy\xc3\xb6kk\xc3\xa4yssuuntanaan kaakko ja III armeijakunta K\xc4\x97dainiaihin hy\xc3\xb6kk\xc3\xa4yssuuntanaan koillinen. XII armeijakunnan komentajalla kenraalimajuri Nikolai \xc5\xa0estopalov l\xc3\xa4hetti 23. ja 28. panssaridivisioonansa hy\xc3\xb6kk\xc3\xa4ykseen, mutta se oli alusta alkaen tuomittu ep\xc3\xa4onnistumaan. Ampumatarvikkeet ja polttoaine olivat v\xc3\xa4hiss\xc3\xa4 ja aselajien v\xc3\xa4linen yhteistoiminta olematonta, sill\xc3\xa4 radioiden puute aiheutti ongelmia k\xc3\xa4skyjen antamisessa joukoille. Pahin ongelma oli tiedustelutietojen puute vihollisen sijainnista ja ryhmityksest\xc3\xa4._NEWLINE_L\xc3\xa4nnemp\xc3\xa4n\xc3\xa4 hy\xc3\xb6k\xc3\xa4nnyt 23. divisioona kohtasi Kutaliain l\xc3\xa4hist\xc3\xb6ll\xc3\xa4 Saksan 11. ja 1. jalkav\xc3\xa4kidivisioonan joukkoja. Vaikka neuvostojoukot saivat tuhoa aikaan vuorokauden taistelun j\xc3\xa4lkeen, he joutuivat per\xc3\xa4\xc3\xa4ntym\xc3\xa4\xc3\xa4n j\xc3\xa4tt\xc3\xa4en useita panssarivaunuja taakseen polttoaineen loputtua. Hieman idemp\xc3\xa4n\xc3\xa4 edennyt Ivan T\xc5\xa1ernjahovskin komentama 28. divisioona hy\xc3\xb6kk\xc3\xa4si etel\xc3\xa4\xc3\xa4n ja kohtasi 1. ja 21. jalkav\xc3\xa4kidivisioonien joukkoja. Kolmip\xc3\xa4iv\xc3\xa4isen taistelun j\xc3\xa4lkeen hy\xc3\xb6k\xc3\xa4nneill\xc3\xa4 neuvostojoukoilla oli j\xc3\xa4ljell\xc3\xa4 45 hy\xc3\xb6kk\xc3\xa4ykseen l\xc3\xa4hteneist\xc3\xa4 749 panssarivaunusta joukkojen vet\xc3\xa4ytyess\xc3\xa4 ep\xc3\xa4j\xc3\xa4rjestyksess\xc3\xa4._NEWLINE_Kenraalimajuri Aleksei Kurkinin komentama III armeijakunta oli Kaunaksen luoteispuolella valmiina harjoiteltuun vastahy\xc3\xb6kk\xc3\xa4ykseen. Kurkin l\xc3\xa4hetti 5. panssari- ja 84. motorisoidundivisioonansa tukemaan 11. armeijaa, joka joutui per\xc3\xa4\xc3\xa4ntym\xc3\xa4\xc3\xa4n Saksan 16. armeijan hy\xc3\xb6k\xc3\xa4tess\xc3\xa4 kohti Kaunasta. Kurkin l\xc3\xa4hetti 2. panssaridivisioonansa luoteeseen kohti aluetta, jossa Saksan 4. panssariryhm\xc3\xa4 eteni. 8. panssaridivisioonan muodostama taisteluosasto Crisolli oli l\xc3\xa4hell\xc3\xa4 Ariogalaa ja odotti divisioonan toista taisteluosastoa Schelleri\xc3\xa4. Saksalaisten tiedustelun ilmoitettua l\xc3\xa4hestyvist\xc3\xa4 neuvostojoukoista osastot m\xc3\xa4\xc3\xa4r\xc3\xa4ttiin puolustukseen. Puoliltap\xc3\xa4ivin tiedustelutietojen t\xc3\xa4ydennytty\xc3\xa4 selvisi hy\xc3\xb6kk\xc3\xa4yssuuntana olevan Raseiniai. Hoepner m\xc3\xa4\xc3\xa4r\xc3\xa4si 8. divisioonansa jatkamaan hy\xc3\xb6kk\xc3\xa4yst\xc3\xa4 K\xc4\x97dainiain kautta \xc5\xa0\xc4\x97taan, jonka puolustuksesta vastasivat Neuvostoliiton 5. ja 33. kiv\xc3\xa4\xc3\xa4ridivisioonien j\xc3\xa4\xc3\xa4nteet, ja Raseiniain ymp\xc3\xa4rist\xc3\xb6ss\xc3\xa4 olevien joukkojen tuli selvit\xc3\xa4 hy\xc3\xb6kk\xc3\xa4yksest\xc3\xa4 omin voimin._NEWLINE_Kenraalimajuri Franz Landgrafin komentama Saksan 6. panssaridivisioona oli muodostanut kaksi taisteluosastoa, joista Seckendorfiin kuului kiv\xc3\xa4\xc3\xa4ri-, moottoripy\xc3\xb6r\xc3\xa4- ja panssaripataljoona sek\xc3\xa4 pioneeri, panssaritorjunta ja ilmatorjuntaosastot. Osaston teht\xc3\xa4v\xc3\xa4n\xc3\xa4 oli hy\xc3\xb6k\xc3\xa4t\xc3\xa4 Raseiniaihin etel\xc3\xa4st\xc3\xa4 kulkevaa tiet\xc3\xa4 pitkin. Hieman l\xc3\xa4nnemp\xc3\xa4n\xc3\xa4 edenneeseen taisteluosasto Rausiin kuului jalkav\xc3\xa4ki- ja panssaripataljoona. Divisioonan tiedustelupataljoona oli Dubysajoen ylitetty\xc3\xa4\xc3\xa4n jatkanut etenemist\xc3\xa4 Raseiniaista koilliseen. Hajanaisen vastarinnan ly\xc3\xb6ty\xc3\xa4\xc3\xa4n taisteluosastot valtasivat Raseiniain._NEWLINE_Iltap\xc3\xa4iv\xc3\xa4ll\xc3\xa4 24. kes\xc3\xa4kuuta Seckendorf eteni kohti tiedustelupataljoonan hallussa olevia joen ylitt\xc3\xa4vi\xc3\xa4 siltoja ja saman aikaisesti Raus varmisti pohjoiseen varmistakseen toisen ylityspaikan l\xc3\xa4hell\xc3\xa4 Katauskiaita. T\xc3\xa4ll\xc3\xb6in Igor Soljankinin komentama 2. panssaridivisioona, johon kuului 300 panssarivaunua, muun muassa 50 KV-1-vaunua ja muutama KV-2-vaunu, havaitsi tiedustelupataljoonan ja hy\xc3\xb6kk\xc3\xa4si heti noin sadalla vaunulla. Yksik\xc3\xa4\xc3\xa4n saksalaisase ei kyennyt torjumaan raskaita neuvostovaunuja, jotka murskasivat alleen miehi\xc3\xa4 ja kalustoa matkalla kohti Dubysaa.\n_START_SECTION_\nTaistelun toinen vaihe\n_START_PARAGRAPH_\nJokit\xc3\xb6rm\xc3\xa4ll\xc3\xa4 neuvostojoukot t\xc3\xb6rm\xc3\xa4siv\xc3\xa4t Seckendorffin taisteluosastoon, joka totesi panssarintorjunta-aseidensa tehottomuuden raskaisiin vaunuihin. Vaunut l\xc3\xa4p\xc3\xa4isiv\xc3\xa4t saksalaisten asemat ja iskiv\xc3\xa4t selustan tykist\xc3\xb6asemiin, jotka pys\xc3\xa4yttiv\xc3\xa4t vaunut l\xc3\xa4hiet\xc3\xa4isyydelt\xc3\xa4. Jalkav\xc3\xa4ki tuhosi pys\xc3\xa4ytetyt vaunut kasapanoksin yksi kerrallaan. Soljankinin divisioonan tuhoon vaikutti eniten radioiden puuttuminen, mik\xc3\xa4 esti vaunujen yhteistoiminnan, heikko koulutustaso ja vanhentunut doktriini. Vaunut k\xc3\xa4viv\xc3\xa4t yksitt\xc3\xa4in taistelua eiv\xc3\xa4tk\xc3\xa4 tukeneet toisiaan tai tuhonneet yhdess\xc3\xa4 kohteita. Vaunut olivat lis\xc3\xa4ksi ilman sit\xc3\xa4 tukevaa jalkav\xc3\xa4ke\xc3\xa4, ja ne kuluttivat nopeasti polttoaineensa ja ampumatarvikkeensa loppuun._NEWLINE_Neuvostojoukot pys\xc3\xa4htyiv\xc3\xa4t kaupungin it\xc3\xa4puolelle. Saman aikaisesti saksalaiset aloittivat vastahy\xc3\xb6kk\xc3\xa4yksen. 6. panssaridivisioona sai teht\xc3\xa4v\xc3\xa4kseen ly\xc3\xb6d\xc3\xa4 l\xc3\xa4nsi- ja etek\xc3\xa4reunan neuvsotojoukot ja Seckendorffin pahasti hajalla oleva taisteluosasto toimisi tulppana. Rausin taisteluosaston teht\xc3\xa4v\xc3\xa4n\xc3\xa4 oli edet\xc3\xa4 pitkin jokilaaksoa kohti taistelun aloituskohtaa tiedustelupataljoonan ja Soljankinin vaunujen v\xc3\xa4liin. Saksan 1. panssaridivisioona, joka oli ylitt\xc3\xa4nyt joen Lyduvenaissa Raseiniain pohjoispuolella, k\xc3\xa4\xc3\xa4ntyi oikealle liitty\xc3\xa4kseen hy\xc3\xb6kk\xc3\xa4ykseen ja 36. motorisoitu jalkav\xc3\xa4kidivisioona eteni pohjoisreunassa suojaten sivustan._NEWLINE_Neuvostoliiton 11. kiv\xc3\xa4\xc3\xa4ridivisioona, jonka 1. panssaridivisioona oli ly\xc3\xb6nyt edetess\xc3\xa4\xc3\xa4n, ei kyennyt osallistumaan taisteluun. 48. kiv\xc3\xa4\xc3\xa4ridivisioona oli k\xc3\xa4rsinyt pahoja tappioita ilmahy\xc3\xb6kk\xc3\xa4yksiss\xc3\xa4 eik\xc3\xa4 kyennyt osallistumaan taisteluun. Saksan panssaridivisioonat kohtasivat toisensa Sokaiciaissa varhain aamulla 25. kes\xc3\xa4kuuta, jolloin saartorengas neuvostodivisioonan ymp\xc3\xa4rill\xc3\xa4 sulkeutui. Taistelu jatkui viel\xc3\xa4 vuorokauden ilman ep\xc3\xa4selvyytt\xc3\xa4 tuloksesta. 2. panssaridivisioonan joukoista ainoastaan yksi BT7-panssarivaunu ja 400 miest\xc3\xa4 kykeni pakenemaan saartorenkaasta. Soljankin sai surmansa, ja saksalaiset laskivat alueelta yli 200 tuhoutunutta tai hyl\xc3\xa4tty\xc3\xa4 vaunua.\n_START_SECTION_\nTaistelun seuraukset\n_START_PARAGRAPH_\nNeuvostoliiton 8. armeija aloitti 25. kes\xc3\xa4kuuta illalla vet\xc3\xa4ytymisen Riikaan ja 11. armeija Vilnaan, mik\xc3\xa4 j\xc3\xa4tti armeijoiden v\xc3\xa4liin aukon Ukmerg\xc4\x97sta Daugavpilsiin. Saksan XLI panssariarmeijakunnan 8. panssaridivisioona ja 36. motorisoitu jalkav\xc3\xa4kidivisioona sek\xc3\xa4 niit\xc3\xa4 seuraavat joukot mursivat 26. kes\xc3\xa4kuuta neuvostojoukkojen etulinjan ja yhdistiv\xc3\xa4t voimansa._NEWLINE_Neuvostoliiton It\xc3\xa4meren laivasto oli vet\xc3\xa4ytynyt Liep\xc4\x81jasta, Ventspilsist\xc3\xa4 ja Riiasta 26. kes\xc3\xa4kuuta. Saman aikaisesti Von Mansteinin komentama LVI panssariarmeijakunta eteni kohti V\xc3\xa4in\xc3\xa4jokea ja valtasi Daugavpilsin l\xc3\xa4hell\xc3\xa4 olleet sillat koskemattomina. V\xc3\xa4in\xc3\xa4joen siltojen haltuunoton ja Daugavpilsin valtauksen j\xc3\xa4lkeen LVI armeijakunnan k\xc3\xa4rkiyksik\xc3\xb6t laajensivat sillanp\xc3\xa4\xc3\xa4t\xc3\xa4._NEWLINE_Marsalkka Semjon Timo\xc5\xa1enko m\xc3\xa4\xc3\xa4r\xc3\xa4si 25. kes\xc3\xa4kuuta Kuznetsovin organisoimaan joen l\xc3\xa4nsipuolen puolustuksen, jolloin 8. armeija oli ryhmittynyt joen oikeanpuoleiselle rannalle Riiasta L\xc4\xabv\xc4\x81niin ja 11. armeija L\xc4\xabv\xc4\x81nista Kr\xc4\x81slavaan. Puolustukseen annetiin lupa k\xc3\xa4ytt\xc3\xa4\xc3\xa4 my\xc3\xb6s reservin\xc3\xa4 ollutta kenraalimajuri Berzarinin 27. armeijaa, joka marssi Hiiumaalta ja Saarenmaalta ryhmittyen puolustukseen Riikaan ja Daugavpilsiin. Samalla Stavka liitti kenraalimajuri Lelju\xc5\xa1enkon XI mekanisoidun armeijakunnan Moskovan sotilaspiirist\xc3\xa4 27. armeijaan. Armeijakuntaan kuului 98 panssarivaunua ja 129 tykki\xc3\xa4._NEWLINE_Lelju\xc5\xa1enko aloitti 28. kes\xc3\xa4kuuta hy\xc3\xb6kk\xc3\xa4yksen tuhotakseen saksalaisten muodostaman sillanp\xc3\xa4\xc3\xa4n l\xc3\xa4hell\xc3\xa4 Daugavpilsi\xc3\xa4. Von Manstein pys\xc3\xa4htyi joukkoineen V\xc3\xa4in\xc3\xa4joella ja aloitti hy\xc3\xb6kk\xc3\xa4yksen vasta 29. kes\xc3\xa4kuuta pitkin Daugavpilsist\xc3\xa4 Ostroviin kulkevaa tiet\xc3\xa4. Riiassa saksalaiset ylittiv\xc3\xa4t 29. kes\xc3\xa4kuuta V\xc3\xa4in\xc3\xa4joen rautatiesiltaa pitkin.'